Сарсембаев, Болат. Криминалист — қылмысты ашудағы шешуші тұлға [Текст] / Б. Сарсембаев // Қарағанды Хабары. - 2023. - 2 наурыз (№9). - 6 Б.

Болат Шайменұлы Сәрсембаев, Қазтұтынуодағы Қарағанды

университетінің жалпықұқықтық

және арнайы пәндер кафедрасының доценті

Криминалист — қылмысты ашудағы шешуші тұлға

 Бұл күн — әр түрлі сипаттағы қылмыстарды ашуға өздерінің білімдері мен біліктіліктерін жұмсайтын мамандар үшін маңызы зор мереке.

 Полиция қызметкерлерінің қиын да қарбалас жұмысының бағамы ең алдымен ашылған қылмыстармен бағаланады десек, осы қылмыстарды ашуда криминалист мамандардың атқаратын жұмыстары өте жауапты да маңызды. Криминалист мамандығы, былай қарағанда, қарапайым мамандық болып көрінгенмен, оны игеру әр адамнан тынымсыз ізденіс пен еңбекті талап етеді. Өйткені білікті криминалист болу үшін ғылымның әр саласынан хабардар болып, негізгі мамандығыңмен қоса көптеген басқа да мамандықтарды бір кісідей игеру керек.

 Бүгінгі таңда ең күрделі қылмыстарды ашу криминалистердің мұқият және ойластырылып жүргізген жұмысына тікелей байланысты.

 Жасалған қылмысты ашу үшін криминалист маңызды рөл атқарады, ол тоналған пәтерге немесе кісі өлтіру және басқа да қылмыс орнына бірінші болып кіреді: суретке түсіреді, саусақ іздері және басқа да іздерді тауып, тексереді, барлық заттай дәлелдемені жинайды. Күн сайын дерлік олар қылмыстарды ашуға көмектесетін қиын да күрделі міндеттерді шешуге мәжбүр. Олар жұмыстарын көбінесе қиын жағдайларда, айталық, кез келген ауа райында және тәуліктің кез келген уақытында атқарады.

 Бүгінгі жаһандану кезеңіндегі қылмыс түрлерінің күн өткен сайын күрделі сипат алып бара жатқанын ескерсек, білікті криминалистерге де сұраныс көбеюде. Міне, осы тұрғыдан алғанда, Қазтұтынуодағы Қарағанды университетінде де болашақ заңгерлер дайындауда қызығы мен қиындығы мол криминалистика пәніне зор көңіл бөлінуде. Атап айтар болсақ, университет ректоры Е. Б. Аймағамбетовтің қолдауымен заманауи талаптарға сай келетін криминалистика кабинеті мен криминалис тика полигоны ашылып, онда студенттер өздерінің теориялық білімдерін практикамен ұштастырып білім алуда.

 Криминалистикалық полигонда студенттер әр түрлі тергеу әрекетін, атап айтар болсақ, оқиға болған жерді қарау, інту, із алу, жауап алу, беттестіру және т. б. тергеу әрекеттерін жүргізуді практикалық тұрғыдан қарастырып, тәжірибелік білімдерін шыңдайды. Сабақ барысында студенттер осы тергеу әрекеттерін суретке түсіру, хаттамалар толтыру, іздерді табу, алу сияқты тәжірибелік жұмыстарды өздері жүргізуге үйренеді. Себебі ғылыми түрде дәлелденген тәжірибелерді мықтап меңгерген маман кез келген қылмысты ашуға көмектесе алады.

 Міне, осы тұрғыдан университетімізде теориялық біліммен қатар практикалық дағдыларды игеруге айрықша көңіл бөлінеді. Сондай-ақ осы полигонда кәсіптік бағдар беру мақсатында мектеп бітіруші оқушыларға арналған «Жас криминалист» үйірмесі жұмыс істейді. Жыл сайын осы заңгер мамандығына, оның ішінде криминалистика пәніне қызығушылық білдірген оқушылар аталған полигонда өткізілетін үйірмеге қатысып, сертификаттарын алады.

 Соның бір мысалы — жақында Қазтұтынуодағы Қарағанды университеті базасында Қарағанды облысы бойынша сыбайлас жемқорлыққа қарсы агенттікпен бірлесіп өткізген «Құқық негіздері» олимпиадасы. Аталмыш олимпиада облыстық мектеп оқушылары арасында квест ойыны үлгісінде өткізілді және бір туры осы криминалистика тақырыбына арналды.

 Қорытындылай келе, барлық криминалисті келе жатқан кәсіби мерекесімен құттықтаймыз, қызметте сәттілік пен шыдамдылық және отбасылық амандық тілейміз, өйткені олардың жоғары кәсібилігінің арқасында ең күрдделі қылмыстар шешіледі.